Diari Oficial de la Generalitat Valenciana


Sumari del DOGV 2804, del 02-08-1996 (1996/838956)

RESOLUCIÓ de 15 de juliol de 1996, del director general de Transports, sobre la recollida de passatgers als aeroports de Manises i de l'Altet, que desplega l'Ordre de 31 de juliol de 1985, de la Conselleria d'Obres Públiques, Urbanisme i Transports.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2804

Data del DOGV
:   02-08-1996

Secció del DOGV
:   ALTRES DISPOSICIONS

Número del document
:   1996/838956


Data del document
:   15-07-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Anàlisi jurídica

RESOLUCIó de 15 de juliol de 1996, del director general de Transports, sobre la recollida de passatgers als aeroports de Manises i de l'Altet, que desplega l'Ordre de 31 de juliol de 1985, de la Conselleria d'Obres Públiques, Urbanisme i Transports.   
El Reial Decret 2.025/1984, de 17 d'octubre, sobre coordinació de les competències administratives, en relació amb els serveis de transport públic de viatgers en automòbils de turisme, estableix l'obligació que els serveis que es presten tinguen l'origen en el municipi que els haja atorgat la llicència municipal corresponent o en el que tinguen la residència els vehicles.  
L'esmentat reial decret estableix que les comunitats autònomes podran determinar en quins casos i amb quines condicions els vehicles que hagen estat prèviament contractats poden prestar serveis i realitzar la càrrega de passatgers fora del terme del municipi que els haja atorgat la llicència corresponent o en el que tinguen la residència. Fent ús d'aquesta facultat la Conselleria d'Obres Públiques, Urbanisme i Transports va dictar l'Ordre de 31 de juliol de 1985, per la qual es regula la recollida de passatgers pels serveis de transport públic de viatgers en automòbils de turisme.  
Tant l'Ordre de 31 de juliol de 1985 com la resolució del conseller d'Obres Públiques, Urbanisme i Transports de 16 d'octubre de 1995, que la desplega i interpreta, estableixen els supòsits i condicions en els quals els serveis territorials de Transports podran autoritzar la recollida de viatgers fora del terme municipal on tinguen la residència els vehicles.  
L'aplicació d'aquesta normativa als aeroports de la Comunitat Valenciana ha donat lloc a un ús reiterat i anòmal de l'excepcionalitat per alguns taxistes, la qual cosa es pretén eliminar establint una limitació quantitativa en el nombre de serveis que poden prestar els titulars de llicències que no pertanyen als ajuntaments en els termes municipals dels quals tinguen la residència aquests aeroports.  
Per tot això, en virtut de les facultats conferides per la disposició final primera de l'Ordre de 31 de juliol de 1985, resolc:  
Primer  
Els titulars i conductors habilitats dels serveis de transport públic de viatgers en automòbils de turisme les llicències dels quals no pertanyen a l'Ajuntament d'Elx ni a l'àrea de Prestació Conjunta de València, únicament podran recollir viatgers als aeroports de l'Altet i de Manises, respectivament, amb la periodicitat següent:  
1. Es podran realitzar un màxim de 4 serveis concertats a la setmana.  
2. Es podran realitzar un màxim de 6 serveis concertats cada mes.  
3. Es podran realitzar un màxim de 30 serveis concertats a l'any.  
Els terminis fixats en els quatre apartats anteriors es computaran en tot cas per períodes naturals.  
Segon  
Els serveis territorials de Transports o bé els agents de l'autoritat de servei als aeroports de l'Altet i Manises podran autoritzar la recollida de viatgers fora del terme del municipi que haja atorgat la llicència, de conformitat amb els requisits i les condicions regulats en l'Ordre de 31 de juliol de 1985, de la Conselleria d'Obres Públiques, Urbanisme i Transports que desplega l'ordre anterior, amb les restriccions que estableix l'apartat primer.  
Contra aquesta resolució, que no exhaureix la via administrativa, s'hi podrà interposar un recurs ordinari davant de la Conselleria d'Obres Públiques, Urbanisme i Transports, en el termini d'un mes, comptat a partir de l'endemà de la publicació en el Diari Oficial de la Generalitat Valenciana, d'acord amb el que estableix l'article 107. 1, en relació amb el 114 i següents de la Llei 30/1992, de Règim Jurídic de les Administracions Públiques i del Procediment Administratiu Comú, sense perjudici que s'utilitze qualsevol altra via que es considere oportuna.  
València, 15 de juliol de 1996.- El director general de Transports: Claudio Solano Brotons.